ai4bharat/Pralekha huggingface dataset:
उप राष्ट्रपति सचिवालय
उपराष्ट्रपति ने अंग्रेजी सामग्री का विभिन्न भारतीय भाषाओं में अनुवाद करने वाले एआईसीटीई टूल पर प्रस्तुति देखी
यह टूल अंग्रेजी भाषा की सामग्री का 11 भारतीय भाषाओं में अनुवाद करता है
उपराष्ट्रपति ने इस नवोन्मेषी टूल के लिए एआईसीटीई की सराहना की
तकनीकी पाठ्यक्रमों की सामग्री को भारतीय भाषाओं में देखना मेरा सपना है: उपराष्ट्रपति
राज्यसभा के उपसभापति श्री हरिवंश भी इस प्रस्तुति के दौरान उपस्थित थे
उपराष्ट्रपति श्री एम. वेंकैया नायडू और राज्यसभा के उपसभापति श्री हरिवंश ने एआईसीटीई के अधिकारियों द्वारा प्रदर्शित एक अनोखा टूल देखा जो अंग्रेजी भाषा की सामग्री का 11 अलग-अलग भारतीय भाषाओं में अनुवाद करता है।
एआईसीटीई के चेयरयमैन प्रो. अनिल डी. सहस्रबुद्धे और एआईसीटीई के मुख्य समन्वय अधिकारी डॉ. बुद्ध चंद्रशेखर ने आज उपराष्ट्रपति निवास में 'एआईसीटीई ट्रांसलेशन ऑटोमेशन आर्टिफिशियल इंटेलिजेंस टूल' पर एक प्रस्तुति दी।
यह टूल अंग्रेजी भाषा के ऑनलाइन पाठ्यक्रमों का ग्यारह अलग-अलग भाषाओं- हिंदी, बंगाली, मराठी, तेलुगु, तमिल, गुजराती, कन्नड़, मलयालम, पंजाबी, असमिया और उड़िया में अनुवाद करता है। डॉ. बुद्ध चंद्रशेखर ने इस टूल की मुख्य विशेषताओं के बारे में बताते हुए कहा, 'यह टूल जटिल सूत्रों, अंग्रेजी पुस्तकों, शोध पत्रिकाओं, सरकारी दस्तावेजों और अंग्रेजी वीडियो का अनुवाद करने में सक्षम है।'
उपराष्ट्रपति ने इस नवोन्मेषी टूल को विकसित करने के लिए एआईसीटीई टीम की सराहना की। उन्होंने कहा कि भारतीय भाषाओं में विभिन्न तकनीकी एवं व्यावसायिक पाठ्यक्रमों की सामग्री को देखना उनका सपना है।
उन्होंने एक अच्छी शुरुआत करने के लिए एआईसीटीई की सराहना की। इससे तमाम छात्रों को काफी फायदा होगा क्योंकि वे भारतीय भाषाओं में सामग्री की एक विस्तृत श्रृंखला तक पहुंचने में सक्षम होंगे। उन्होंने कहा, 'इस टूल को उपयुक्त बनाते हुए जल्द से जल्द देश के सामने पेश करें।'
प्रधानमंत्री कार्यालय
प्रधानमंत्री श्री नरेन्द्र मोदी और इज़राइल के प्रधानमंत्री श्री बेंजामिन नेतन्याहू के बीच टेलीफोन पर बातचीत
प्रधानमंत्री श्री नरेन्द्र मोदी ने आज इज़राइल के प्रधानमंत्री श्री बेंजामिन नेतन्याहू से एक टेलीफोन कॉल प्राप्त किया, जिन्होंने भारत के 71वें गणतंत्र दिवस की पूर्व संध्या पर प्रधानमंत्री और भारत के लोगों को अपनी हार्दिक शुभकामनाएं दीं।
दोनों नेताओं ने वर्ष 2020 के लिए एक दूसरे को शुभकामनाएं और बधाई भी दी।
दोनों नेताओं ने दोनों देशों के बीच रणनीतिक साझेदारी के महत्व को रेखांकित किया और सभी क्षेत्रों में सहयोग की बढ़ोतरी पर प्रसन्नता व्यक्त की। प्रधानमंत्री श्री मोदी ने कृषि, जल और स्टार्ट-अप के क्षेत्रों में अभिनव पहलों के महत्व पर बल दिया। उन्होंने दोनों देशों के बीच हवाई संपर्क को सुविधाजनक बनाने के प्रयासों का स्वागत किया।
दोनों नेताओं ने पारस्परिक हित के वैश्विक और क्षेत्रीय मामलों पर विचारों का आदान-प्रदान भी किया। उन्होंने क्षेत्र के संबंध में आगामी पहलों और विकास के संदर्भ सहित एक दूसरे के संपर्क में बने रहने पर सहमति जताई।
आवास एवं शहरी कार्य मंत्रालय
राष्ट्रीय राजधानी क्षेत्र के नागरिकों के बेहतर भविष्य के लिए एनसीआर राज्य मिलकर काम करें : हरदीप सिंह पुरी
राष्ट्रीय राजधानी क्षेत्र योजना बोर्ड की 38 वीं बैठक आयोजित की गई
केन्द्रीय आवास एवं शहरी मामलों के राज्य मंत्री  श्री हरदीप सिंह पुरी ने कहा है कि राष्ट्रीय राजधानी क्षेत्र के नागरिकों के बेहतर भविष्य के लिए एनसीआर राज्य मिलकर काम करेंगे। श्री पुरी आज नई दिल्ली में राष्ट्रीय राजधानी क्षेत्र योजना बोर्ड  की 38वीं बैठक को संबोधित कर रहे थे। हरियाणा के मुख्यमंत्री श्री मनोहर लाल खट्टर, खादी और ग्राम उद्योग मंत्री श्री सिद्धार्थ नाथ सिंह, कपडा, सूक्ष्म, मझौले और लघु उद्यम  तथा उत्तर प्रदेश का एनआरआई विभाग, राजस्थान के शहरी विकास मंत्री श्री शांति कुमार धारीवाल, राष्ट्रीय राजधानी क्षेत्र दिल्ली के शहरी विकास मंत्री श्री सत्येन्द्र जैन, आवास एवं शहरी मामलों के मंत्रालय में सचिव श्री दुर्गा शंकर मिश्रा तथा केंद्र सरकार के वरिष्ठ अधिकारी भी इस अवसर पर उपस्थित थे।
श्री पुरी ने कहा कि एनसीआरपीबी देश में क्षेत्रीय विकास के लिए अन्तर्राज्यीय और विभिन्न एजेंसियों के बीच समन्वय का एक अनूठा उदाहरण है। उन्होंने पूर्वी और पश्चिमी पेरिफेरल एक्सप्रेसवे, दिल्ली-मेरठ रैपिड रोड़ ट्राजिट सिस्टम और दिल्ली-गुरुग्राम-एसएनबी कॉम्प्लेक्स को क्षेत्रीय योजना के संदर्भ में बेहतर परिणाम बताया। उन्होंने एनसीआर में बढ़ते शहरीकरण और इससे जुड़ी चुनौतियों से निपटने के लिए विशेष ध्यान दिये जाने पर जोर दिया।
केन्द्रीय मंत्री ने बैठक में एनसीआर क्षेत्र में सूक्ष्म और घरेलू उद्यमों के लिए एक कार्य योजना की रूपरेखा भी जारी की। इसमें सूक्ष्म, मझौले और घरेलू उद्यमों के लिए छोटे तथा तीसरी श्रेणी के शहरों में विकास के लिए विभिन्न तरह के उपाय किये जाने का सुझाव दिया है। श्री पुरी ने एनसीआर के राज्यों से इस कार्य योजना को बेहतर तरीके से लागू करने का अनुरोध किया, ताकि एनसीआर क्षेत्र में छोटे उद्यमों को विकास का पूरा मौका मिल सकें।
बोर्ड की बैठक में एनसीआर में जोड़े गए सात नए जिलों के लिए क्षेत्रीय योजना-2021 को मंजूरी दी गई। बोर्ड ने इसके साथ ही पटियाला-राजपुरा कॉरिडोर को एनसीआर के काउंटर मैग्नेट एरिया के रूप में मंजूरी दिये जाने के पंजाब सरकार के सुझाव को भी स्वीकार कर लिया।
आवास और शहरी मामलों के सचिव ने जिलों के विकास के लिए बनाई गई योजना को पूरी तरह से लागू करने पर जोर दिया, ताकि इसका लाभ उन क्षेत्रों को भी मिल सके, जो इसके दायरे में नहीं आते है।
बोर्ड ने क्षेत्रीय योजना 2021 की स्थिति तथा क्षेत्रीय योजना 2041 को लागू किये जाने की प्रक्रिया की समीक्षा की और साथ ही एनसीआर राज्यों से अनुरोध किया कि वे इस विस्तृत क्षेत्र में रहने वाले लोगों के विकास के लिए मिलकर काम करें।
.
पंचायती राज मंत्रालय
पंचायती राज मंत्रालय ने 8वें अंतर्राष्ट्रीय योग दिवस के काउंटडाउन कार्यक्रम को चिह्नित करने के लिए योग उत्सव का आयोजन किया
पंचायती राज मंत्रालय आज यहां मंत्रालय परिसर में 8वें अंतर्राष्ट्रीय योग दिवस के काउंटडाउन कार्यक्रम का जश्न मनाने के लिए राष्ट्र के साथ शामिल हुआ। अंतर्राष्ट्रीय योग दिवस, 2022 के लिए योग उत्सव- अंतर्राष्ट्रीय योग दिवस, 2022 के काउंटडाउन कार्यक्रम के 20 दिनों को चिन्हित करने के लिए दैनिक जीवन में योग के महत्व पर एक व्याख्यान-सह-प्रदर्शन सत्र का आयोजन किया गया, जिसका विषय मानवता के लिए योग था।
इस योग उत्सव में मंत्रालय के सभी अधिकारियों और कर्मचारियों ने उत्साहपूर्वक हिस्सा लिया। इस आयोजन तक लोगों की पहुंच को ज्यादा से ज्यादा करने के लिए, वर्चुअल मोड से आयोजन में लोगों की भागीदारी को सुविधाजनक बनाने और 21 जून, 2022 को अंतर्राष्ट्रीय योग दिवस के आयोजन के संदर्भ में सभी प्रमुख हितधारकों को संवेदनशील बनाने के लिए राज्य/ केंद्र शासित प्रदेश के पंचायती राज विभागों और पंचायती राज संस्थानों के साथ वेब-लिंक साझा किया गया।
आयुष मंत्रालय के मोरारजी देसाई राष्ट्रीय योग संस्थान द्वारा प्रतिनियुक्त किए गए योग प्रशिक्षकों ने दैनिक जीवन में योग के महत्व पर एक संक्षिप्त प्रस्तुति दी। मोरारजी देसाई राष्ट्रीय योग संस्थान के संकाय सदस्य, श्री तनुज यादव ने दैनिक जीवन में योग के महत्व पर एक व्याख्यान दिया, जबकि श्री मुरुली एम.आर., डेमोंस्ट्रेटर ने योग विराम  से संबंधित विभिन्न योग मुद्राओं/ आसनों/ चालों का प्रदर्शन किया, जो एक प्रोटोकॉल है जिसमें सरल और उपयोगी योग प्रक्रियाएं शामिल हैं जो काम में तनाव को कम करने, तरोताज़ा महसूस करने और फिर से ध्यान केंद्रित करने के लिए तैयार की गई हैं और यह कार्यस्थलों पर कर्मचारिययों की उत्पादकता को बढ़ाने में मदद करती हैं।
काउंटडाउन कार्यक्रम की अध्यक्षता श्री सुनील कुमार, सचिव, पंचायती राज मंत्रालय ने की और जबकि इसका संचालन डॉ विजय कुमार बेहेरा, आर्थिक सलाहकार, पंचायती राज मंत्रालय ने किया। इस अवसर पर पंचायती राज मंत्रालय के सचिव, श्री सुनील कुमार ने सभी प्रतिभागियों को शारीरिक और मानसिक तंदुरुस्ती के लिए योग को अपनी जीवन शैली का हिस्सा बनाने के लिए प्रोत्साहित किया। उन्होंने रेखांकित किया कि योग-विराम एक सरकारी संरचना में काम करने वाले अधिकारियों और कर्मचारियों के लिए बहुत ही फायदेमंद साबित हो सकता है। उन्होंने सुझाव दिया कि सभी लोगों को नियमित रूप से योग करने का प्रयास करना चाहिए करना चाहिए क्योंकि यह सभी लोगों के स्वास्थ्य में सुधार लाने में मदद करेगा और दैनिक जीवन में उनके तन और मन को साफ और केंद्रित रखने में भी मदद करेगा। डॉ. बी के बेहेरा ने सभी कर्मचारियों से कहा किया कि वे अपने स्वस्थ और संतुलित जीवन के लिए योग को अपनाएं।
एमजी/एमए/एएल
(Visitor Counter : 150
स्वास्थ्य एवं परिवार कल्याण मंत्रालय
भारत लगातार कोविड-19 जाँच में नई ऊंचाइयां हासिल कर रहा है
पिछले 24 घंटों के दौरान 11.5 लाख से अधिक लोगों की जांच की गई
जिस दिन भारत में एक ही दिन में सबसे अधिक लगभग 75,000 लोग ठीक  हुए उसी दिन एक दिन में रिकॉर्ड नमूनों की जांच भी हुई। पिछले 24 घंटों में 11.5 लाख से अधिक कोविड 19 नमूनों की जांच की गई।
भारत उन चुनिंदा देशों में से एक है, जहां पर दैनिक जांच की दर बहुत अधिक है। दैनिक परीक्षण क्षमता पहले ही 11 लाख को पार कर चुकी है। पिछले 24 घंटों में 11,54,549 नमूनों की जांच की गई जिसके साथ ही भारत ने जांच की राष्ट्रीय नैदानिक क्षमता को और मजबूत किया है।
इस उपलब्धि के साथ ही अभी तक कुल 5.18 करोड़  से अधिक नमूनों की जांच हो चुकी है।
देश-व्यापी परीक्षण के उच्च स्तरों के माध्यम से अस्पताल में भर्ती करने और समय पर उचित उपचार के मूल्यवान अवसर प्रदान हुए हैं। इसने मृत्यु दर में कमी  आई है और ठीक होने वालों की संख्या बढ़ी है
जांच करने के विभिन्न उपायों के माध्यम से देश भर में आसानी से जांच का विस्तारित डायग्नोस्टिक लैब नेटवर्क उपलब्ध हुआ है और इस सुविधा ने जांच को पर्याप्त बढ़ावा दिया है। इस उपलब्धि के आधार पर, प्रति मिलियन टेस्ट  में 37,539 की तेज वृद्धि हुई है। यह ग्राफ निरंतर ऊपर की तरफ बढ़ता जा रहा है।
जनवरी 2020 में पुणे में एक जांच प्रयोगशाला से शुरू होकर आज देश 1678 प्रयोगशालाएं काम करही है जिसमें सरकारी क्षेत्र की 1040 प्रयोगशालाएं और 638 निजी प्रयोगशालाएं शामिल हैं:
- वास्तविक समय आरटी पीसीआर आधारित जाँच प्रयोगशालाएं: 854 
- ट्रूनेट आधारित जाँच प्रयोगशालाएं: 703 
- सीबीएनएएटी आधारित जाँच प्रयोगशालाएं: 121 
कोविड-19 से संबंधित तकनीकी मुद्दों, दिशा-निर्देशों एवं परामर्शों पर सभी प्रामाणिक और अद्यतन जानकारी के लिए कृपया नियमित रूप से https://www.mohfw.gov.in/ और @MoHFW_INDIA देखें।
कोविड-19 से संबंधित तकनीकी सवाल technicalquery.covid19[at]gov[dot]in और अन्य सवाल ncov2019[at]gov[dot]in एवं @CovidIndiaSeva पर भेजे जा सकते हैं।
कोविड-19 को लेकर यदि कोई सवाल हो तो स्वास्थ्य और परिवार कल्याण मंत्रालय के हेल्पलाइन नंबर: + 91-11-23978046 या 1075  पर कॉल करें। राज्यों / केंद्रशासित प्रदेशों के हेल्पलाइन नंबरों की सूची भी https://www.mohfw.gov.in/pdf/coronvavirushelplinenumber.pdf पर उपलब्ध है।
खान मंत्रालय
खनिज पदार्थों का उत्पादन अगस्त 2021 में  23.6 प्रतिशत बढ़ा
अगस्त, 2021  महीने के लिए खनन और उत्खनन क्षेत्र के खनिज पदार्थों के उत्पादन का सूचकांक 103.8 पर रहा जोपिछले वर्ष के स्तर की तुलना में 23.6% अधिक था। अप्रैल-अगस्त, 2020-21 की अवधि के लिए संचयी वृद्धि पिछले वर्ष की इसी अवधि की तुलना में 25.1 प्रतिशत बढ़ी है।
अगस्त, 2021में महत्वपूर्ण खनिजों का उत्पादन स्तर था: कोयला 539 लाख टन, लिग्नाइट 37 लाख टन, प्राकृतिक गैस  2851 मिलियन घन मीटर,पेट्रोलियम  25 लाख टन, बॉक्साइट 1737 हजार टन, क्रोमाइट 175 हजार टन, तांबा सांद्र 10 हजार टन, सोना 89 किलो, लौह अयस्क 197 लाख टन, सीसा सांद्र 33 हजार टन, मैंगनीज अयस्क 180 हजार टन, जस्ता सांद्र 133 हजार टन, चूना पत्थर 311 लाख टन, फास्फोराइट 123 हजार टन, मैग्नेसाइट 10 हजार टन और हीरा 38 कैरेट।
जिन महत्वपूर्ण खनिज पदार्थों के उत्पादन में अगस्त, 2020 की तुलना में अगस्त, 2021 में सकारात्मक वृद्धि देखने को मिली है उनमें क्रोमाइट , लिग्नाइट , मैग्नेसाइट , लौह अयस्क , बॉक्साइट  और कोयला शामिल हैं। नकारात्मक वृद्धि दर्शाने वाले अन्य महत्वपूर्ण खनिज पदार्थों का उत्पादन है: हीरा , सोना , पेट्रोलियम  ।
पर्यावरण, वन एवं जलवायु परिवर्तन मंत्रालय
भारत में चीते के शुभारंभ के लिए कार्य योजना
भारत एकमात्र बड़े मांसाहारी चीते को पुनर्स्थापित करने की योजना बना रहा है, जो स्वतंत्र भारत में दुर्लभ हो गया है।
इस प्रयास से निम्नलिखित लक्ष्यों और उद्देश्यों को प्राप्त किया जा सकेगा :
लक्ष्य
भारत में व्यवहार्य चीता मेटापॉपुलेशन स्थापित करें जो चीते को एक शीर्ष शिकारी के रूप में अपनी कार्यात्मक भूमिका निभाने की अनुमति देता है और चीते को उसकी ऐतिहासिक सीमा के भीतर विस्तार के लिए स्थान प्रदान करता है जिससे उसके वैश्विक संरक्षण प्रयासों में सहयोग मिलता है।
परियोजना के उद्देश्य हैं-
- चीतों की आबादी को प्रजनन के लिए उसकी ऐतिहासिक सीमा में सुरक्षित आवासों में स्थापित करना और उन्हें एक मेटापॉपुलेशन के रूप में प्रबंधित करना।
- खुले जंगल और सवाना प्रणालियों को बहाल करने के लिए संसाधनों को इकट्ठा करने के लिए चीते को एक करिश्माई फ्लैगशिप और छत्र प्रजातियों के रूप में उपयोग करने के लिए जो इन ईकोसिस्टम से जैव विविधता और ईकोसिस्टम सेवाओं को लाभान्वित करेगा।
- चीता संरक्षण क्षेत्रों में ईकोसिस्टम की बहाली गतिविधियों के माध्यम से कार्बन को अलग करने की भारत की क्षमता को बढ़ाने के लिए और इस तरह वैश्विक जलवायु परिवर्तन राहत लक्ष्यों की दिशा में योगदान करना।
- स्थानीय सामुदाय की आजीविका को बढ़ाने के लिए पर्यावरण-विकास और पर्यावरण-पर्यटन के लिए भविष्य के अवसरों का उपयोग करना।
- चीता संरक्षण क्षेत्रों के भीतर स्थानीय समुदायों के साथ चीता या अन्य वन्यजीवों द्वारा किसी भी संघर्ष का प्रबंधन करने के लिए, सामुदायिक समर्थन प्राप्त करने के लिए मुआवजे, जागरूकता और प्रबंधन कार्यों के माध्यम से शीघ्रता से प्रबंधन करना।
चीते की शुरूआत न केवल एक प्रजाति की बहाली का कार्यक्रम है, बल्कि एक खोए हुए तत्व के साथ ईकोसिस्टम को बहाल करने का एक प्रयास है जिसने उनके विकासवादी इतिहास में महत्वपूर्ण भूमिका निभाई है। यह ईकोसिस्टम को उनकी पूरी क्षमता के लिए सेवाएं प्रदान करने की अनुमति देता है, और घास के मैदानों, सवाना और मुक्त वन प्रणालियों की जैव विविधता के संरक्षण के लिए चीता को एक संरक्षित प्रजाति के रूप में उपयोग करता है।
चीता शब्द संस्कृत मूल का शब्द है और चीते का उल्लेख वेदों और पुराणों जैसे प्राचीन ग्रंथों में मिलता है; यह वास्तव में विडंबना है कि यह प्रजाति वर्तमान में भारत में दुर्लभ है। चीते के विलुप्त होने के मूल खतरों को समाप्त कर दिया गया है और भारत के पास अब नैतिक, पारिस्थितिक और आर्थिक महत्व के लिए अपनी खोई हुई प्राकृतिक विरासत को वापस लाने की तकनीकी और वित्तीय क्षमता है।
सफल संरक्षण परिचय सर्वोत्तम विज्ञान, प्रौद्योगिकी, सामाजिक पहलुओं और वित्तीय संसाधनों की प्रतिबद्धता का मिश्रण हैं। इन पहलुओं को इस कार्य योजना में एकीकृत किया गया है, जो आधुनिक वैज्ञानिक दृष्टिकोण पर आधारित है, जो कि प्रकृति के संरक्षण के लिए नवीनतम अंतर्राष्ट्रीय संघ  द्वारा पुनरुत्पादन और अन्य संरक्षण स्थानान्तरण के दिशानिर्देशों द्वारा अनुशंसित है और भारत में करिश्माई चीते को वापस लाने के लिए रूपरेखा प्रदान करता है।
संस्कृति मंत्रालय
संस्कृति मंत्री श्री जी. किशन रेड्डी कल ‘भारत छोड़ो आंदोलन’ की 79वीं वर्षगांठ से जुड़ी एक प्रदर्शनी का उद्घाटन करेंगे
राष्ट्रीय अभिलेखागार द्वारा इस प्रदर्शनी का आयोजन आजादी का अमृत महोत्सव के एक हिस्से के रूप में किया जा रहा है
मुख्य बातें:
- इस प्रदर्शनी के उद्घाटन के अवसर पर संस्कृति राज्यमंत्री श्री अर्जुन राम मेघवाल एवं सुश्री मीनाक्षी लेखी मौजूद रहेंगी।
- यह प्रदर्शनी 9 अगस्त से लेकर 8 नवंबर 2021 तक आम जनता के लिए सुबह 10.00 बजे से लेकर शाम 5.30 बजे तक खुली रहेगी
आजादी के 75वें वर्ष का जश्न मनाने के उपलक्ष्य में मनाए जा रहे ‘आजादी का अमृत महोत्सव’ के एक हिस्से के रूप में राष्ट्रीय अभिलेखागार कल 'भारत छोड़ो आंदोलन' की 79वीं वर्षगांठ पर उससे जुड़ी एक प्रदर्शनी का आयोजन कर रहा है। इस प्रदर्शनी का उद्घाटन केन्द्रीय संस्कृति एवं पर्यटन और पूर्वोत्तर क्षेत्र विकास मंत्री श्री जी. किशन रेड्डी 8 अगस्त 2021 को सुबह 11:30 बजे संसदीय कार्य एवं संस्कृति राज्यमंत्री श्री अर्जुन राम मेघवाल और विदेश एवं संस्कृति राज्यमंत्री सुश्री मीनाक्षी लेखी की उपस्थिति में करेंगे।
यह प्रदर्शनी सार्वजनिक अभिलेखों, निजी पत्रों, मानचित्रों, तस्वीरों तथा अन्य संबद्ध सामग्रियों के माध्यम से भारत के स्वतंत्रता संग्राम में ‘भारत छोड़ो आंदोलन’ के महत्व को चित्रित करने का एक प्रयास है।
यह प्रदर्शनी 9 अगस्त से लेकर 8 नवंबर 2021 तक आम जनता के लिए सुबह 10.00 बजे से लेकर शाम 5.30 बजे तक खुली रहेगी।
विज्ञान एवं प्रौद्योगिकी मंत्रालय
दुर्घटनाओं के दौरान तेजी से बहते खून को रोकने के लिए स्टार्च-आधारित सामग्री विकसित की गई
गंभीर चोट लगने के बाद रक्तस्राव जीवन के लिए घातक हो सकता है। विज्ञान एवं प्रौद्योगिकी विभाग के तहत स्वायत्त संस्था नैनो विज्ञान एवं प्रौद्योगिकी संस्थान  के वैज्ञानिकों ने स्टार्च आधारित ‘हेमोस्टैट’ सामग्री तैयार की है जो अतिरिक्त द्रव्य को अवशोषित करते हुए खून में थक्के बनाने वाले प्राकृतिक कारकों को गाढ़ा बनाता है।
घावों पर एक साथ मिलकर जेल बनाने वाले प्राकृतिक रूप से सड़नशील ये सूक्ष्म सामग्री मौजूदा विकल्पों से अधिक बेहतर काम कर सकता है।
इस सामग्री के प्रारंभिक चरण के विकास को ‘मटेरियालिया’ नामक पत्रिका में प्रकाशित किया गया है। इस पर काम करने वाली डॉ. दीपा घोष और उनके सहकर्मियों ने उम्मीद जताई कि वे एक बहुमुखी, संभवत: जीवन-रक्षक और सस्ता उत्पाद विकसित कर सकेंगे जो दुनिया भर के कम आय वाली अर्थव्यवस्थाओं के लिए एक अधिक यथार्थवादी समाधान होगा।
इस उत्पाद ने अवशोषण क्षमता बढ़ाई है और यह प्राकृतिक रूप से सड़नशील होने के साथ-साथ जैविक रूप से अनुकूल भी है।
हेमोस्टैट सामग्री खून में थक्के बनाने वाले प्राकृतिक कारणों को गाढ़ा करते हुए अतिरिक्त द्रव्य को अवशोषित करता है जो रक्तस्राव को रोकने के लिए जरूरी है। हालांकि, प्राकृतिक रूप से नहीं सड़ने वाले पदार्थों को हटाने के बाद रक्तस्राव फिर शुरू हो सकता है।
डॉ. घोष की टीम ने सूक्ष्म सामग्री  बनाने के लिए रासायनिक रूप से प्राकृतिक स्टार्च को संशोधित करते हुए द्रव्य अवशोषण की क्षमता को पांच से दस गुना बढ़ाने और बेहतर चिपकाव के लिए जैविक रूप से अनुकूलता और जैव रूप से सड़नशीलता के गुणों का फायदा उठाया। जब सूक्ष्म सामग्री आपस में मिलते हैं तो वे एक जेल बनाते हैं जो घाव पर उसके ठीक होने तक बना रह सकता है।
इस सूक्ष्म सामग्री के निर्माण में स्टार्च पर कुछ रासायनिक हाइड्रॉक्सिल समूहों को संशोधित कर कार्बोक्सिमिथाइल समूह बनाया जाता है और फिर इसमें कैल्शियम आयन मिलाये जाते हैं जिससे लाल रक्त कणिकाएं और प्लेटलेट्स एक जगह जमा होते हैं और इनकी सक्रियता से फाइब्रिन प्रोटीन नेटवर्क बनता है जो खून का एक स्थायी थक्का बना देता है। इस संशोधन से पानी के साथ अणुओं के मेल-जोल की क्षमता बढ़ती है। यह रक्त से तरल पदार्थ को अवशोषित करने की इसकी प्रभावशाली क्षमता का आधार है और इस तरह थक्का बनाने के कारकों पर केन्द्रित करता है।
प्रयोगशाला परीक्षणों में खून के संपर्क में आने के 30 सेकंड के बाद इस उत्पाद की सूक्ष्म सामग्री में सूजन आ जाती है जिससे जोड़ने वाला चिपकाऊ जैल बनता है। इसे 'कैल्शियम युक्त कार्बोक्सिमिथाइल-स्टार्च' के रूप में भी जाना जाता है।
डॉ. घोष ने बताया कि अभी उपलब्ध स्टार्च आधारित प्राकृतिक रूप से सड़नशील विकल्प अपेक्षाकृत धीमी गति से द्रव अवशोषण एवं घायल ऊतकों के साथ कम चिपकाऊ होने के कारण सीमित उपयोगिता वाले हैं। इसके अलावा, मौजूदा उपलब्ध विकल्पों के साथ जैविक रूप से कम अनुकूलता बड़ी समस्या है। डॉ. घोष ने कहा कि वर्तमान में ऐसा कोई हेमोस्टैटिक एजेंट मौजूद नहीं है जो सभी स्थितियों में काम कर सकें। उन्होंने कहा कि वर्तमान में हेमोस्टैटिक सामग्री महंगी है और ज्यादातर विकसित देशों में उपलब्ध है।
वास्तविक घावों वाले जानवरों पर एक अध्ययन में यह पाया गया कि मध्यम से तेज रक्तस्राव एक मिनट से कम समय में रूक गया। जानवरों पर अध्ययन में इस बात का पता लगा कि यह सामग्री विषैली नहीं है और इसके प्राकृतिक रूप से सड़नशील होने की भी पुष्टि हुई है।
डॉ. घोष ने कहा कि ये उत्साहजनक परिणाम बताते हैं कि हमारे संशोधित स्टार्च सूक्ष्म सामग्री  नैदानिक अनुप्रयोगों में नई खोजों को बढ़ावा देगी।
उप राष्ट्रपति सचिवालय
धारा 370 का समापन एक आंतरिक प्रशासनिक विषय है : उपराष्ट्रपति
समावेशी विकास सुनिश्चित करने के लिए जम्मू-कश्मीर को 2 केंद्र शासित प्रदेशों में विभाजित किया गया
इस प्रस्ताव को संसद का स्पष्ट जनादेश मिला : उपराष्ट्रपति
एक अधिक न्यायसंगत, शांतिपूर्ण एवं जवाबदेह विश्व व्यवस्था का आह्वान किया
भारत क्षेत्रीय और साझा सरोकार के वैश्विक मुद्दों पर यूरोपिय संघ के साथ काम करने के प्रति इच्छुक है : उपराष्ट्रपति
बहुपक्षीय प्रणाली में सुधार लाने तथा समसामयिक वैश्विक वास्तविकताओं की बेहतरी के लिए संस्थाओं का आह्वान किया
यूरोपीय संघ के संसदविदों के साथ बातचीत की
उपराष्ट्रपति श्री एम. वेंकैया नायडू ने कहा कि धारा 370 का समापन करना एक आंतरिक विषय है और जम्मू-कश्मीर और लद्दाख दोनों का विकास सुनिश्चित करने के उद्देश्य से राज्य को दो केंद्र शासित प्रदेशों में विभाजित करने का निर्णय लिया गया है।
यूरोपीय संसद के 25 से अधिक सदस्यों को आज नई दिल्ली में संबोधित करते हुए, उन्होंने कहा कि धारा 370 का समापन करना समतामूलक और मानवीय सम्मान की दिशा में एक कदम है। श्री नायडू ने कहा कि इस निर्णय से सुशासन कायम होगा, जहां लोग निरंतर गोलियों के भय से त्रस्त रहने के बदले स्वतंत्रता के सुखद परिणामों का आनंद ले सकेंगे।
उपराष्ट्रपति ने कहा कि 5 और 6 अगस्त, 2019 को संसद में मतदान के लिए प्रस्ताव रखा गया था और इसे संसद का स्पष्ट जनादेश मिला। उन्होंने कहा कि निचले सदन ने इसके पक्ष में 80 प्रतिशत मतदान किया और उच्च सदन ने इस विधेयक का लगभग 66 प्रतिशत समर्थन किया।
इस बात पर जोर देते हुए कि जम्मू-कश्मीर के विलय के समय से यह भारत का एक अभिन्न हिस्सा है, उपराष्ट्रपति ने कहा कि भारतीय संविधान ने इस राज्य को विशेष दर्जा देते हुए धारा 370 के तहत एक प्रावधान लागू किया और शुरूआत के समय से ही यह एक अस्थायी प्रावधान था।
उपराष्ट्रपति ने कहा कि पिछले कई दशकों से समय-समय पर विशेष प्रावधानों और इनके परिणामों की समीक्षा की गई है तथा भारतीय संसद में कई बार इस मुद्दे पर चर्चा की गई थी।
उन्होंने कहा कि व्यापक तौर पर यह महसूस किया गया कि देश के भीतर एक एन्क्लेव होना वांछनीय नहीं है और इसे समावेशी विकास की रणनीति के विरुद्ध माना गया, जबकि अपना देश राज्यों के बीच विकास के अंतर को पाटने तथा किसी राज्य को पीछे छोड़े बिना एक समतामूलक विकास के लक्ष्य तक पहुंचना चाहता है।
उन्होंने भारत के दौरे पर आए यूरोपीय संसद के प्रतिनिधिमंडल को बताया कि भारत क्षेत्रीय और साझा सरोकार के वैश्विक मुद्दों पर यूरोपीय संघ के साथ मिलकर काम करने तथा समसामयिक वैश्विक वास्तविकताओं की बहतरी के लिए बहुपक्षीय प्रणाली और संस्थाओं में सुधार करने के प्रति इच्छुक है।
विज्ञान एवं प्रौद्योगिकी मंत्रालय
ईवी वाहनों के लिए उन्नत एवं भारी दुर्लभ तत्व मुक्त कम लागत वाले चुम्बक गतिशीलता लागत को कम कर सकते हैं
वैज्ञानिकों ने उन्नत कम लागत वाले ऐसे भारी दुर्लभ तत्व मुक्त  उच्च निओडाईमियम–फेरम–बोरोन से निर्मित चुम्बक निर्मित किए हैं, जिनकी इलेक्ट्रिक वाहनों में अत्यधिक मांग है और वे उन्हें अधिक किफायती बना सकते हैं।
90% से अधिक इलेक्ट्रिक वाहन ऐसे ब्रश रहित डीसी  मोटर्स का उपयोग करते हैं जो दुर्लभ तत्वों एनडी-एफई-बी से निर्मित चुम्बक से बने होते हैं। 1984 में सगावा द्वारा इसकी खोज के बाद से ही एनडी-एफई-बी चुंबक अपने चुंबकीय गुणों के असाधारण संयोजन के कारण कई अनुप्रयोगों के लिए सबसे अधिक मांग वाली स्थायी चुंबकीय सामग्रियों में से एक रहा है ।

इलेक्ट्रिक वाहनों में उपयोग किए जाने वाले एनडी-एफई-बी चुम्बक 150- 200 डिग्री सेल्सियस के उच्च तापमान पर काम करते हैं और विचुंबकीकरण के लिए ऐसा उच्च प्रतिरोध की क्षमता प्रदर्शित करने की आवश्यकता होती है जो शुद्ध एनडी-एफई-बी चुम्बक में नहीं होती है। इसलिए विचुम्बकीकरण  के प्रतिरोध को बेहतर बनाने के लिए डिस्प्रोसियम  धातु को एक मिश्र धातु के रूप में जोड़ा जाता है। विश्व भर में शोधकर्ता महंगे डिस्प्रोसियम  को शामिल किए बिना एनडी-एफई-बी चुम्बकों की बलपूर्वकता  को बढ़ाने का प्रयास कर रहे हैं । बलपूर्वकता बढ़ाने के लिए अनुसंधान समुदाय द्वारा अपनाई गई एक रणनीति उपयुक्त ताप उपचार  के माध्यम से "अ-चुंबकीय" तत्वों के साथ एनडी-एफई-बी चुम्बक के कणों के बीच के क्षेत्र को समृद्ध करना है ।
हाल ही में, भारत सरकार के विज्ञान और प्रौद्योगिकी विभाग  के एक स्वायत्त अनुसंधान और विकास केंद्र, पाउडर धातुकर्म और नई सामग्री के लिए अंतर्राष्ट्रीय उन्नत अनुसंधान केंद्र  में ऑटोमोटिव ऊर्जा सामग्री केंद्र के वैज्ञानिकों ने एनडी 70 सीयू 30  के निम्न गलन बिंदु मिश्रधातु  का उपयोग करके कण सीमा प्रसरण प्रक्रिया  द्वारा नियोबियम -युक्त एनडी-एफई-बी) के ऐसे मेल्ट-स्पून रिबन की बलपूर्वकता को बढ़ाया है जो "गैर-चुंबकीय" तत्व के स्रोत के रूप में कार्य करता है। "उन्होंने नियोबियम  की वर्षा के कारण कण सीमा प्रसरण के दौरान सीमित मात्रा में कणों के विकास की सूचना दी है, जो एनडी-एफई-बी पाउडर के विचुंबकीकरण के प्रतिरोध को बढ़ाने के लिए कणों की सीमाओं पर तांबा/कॉपर  के संवर्धन की सुविधा प्रदान करता है। सामग्री अनुसंधान पत्र में प्रकाशित इस शोध में ऑटोमोटिव अनुप्रयोगों के लिए महत्वपूर्ण 150o सेल्सियस पर 1 टी का बलपूर्वक मूल्य ईवी अनुप्रयोगों के लिए डिस्प्रोसियम  के बिना मैग्नेट विकसित करने के लिए एक उपयोगी रणनीति हो सकती है ।
पाउडर धातुकर्म और नई सामग्री के लिए अंतर्राष्ट्रीय उन्नत अनुसंधान केंद्र  ने भारत सरकार के आत्मनिर्भर भारत मिशन के अनुरूप विज्ञान और इंजीनियरिंग अनुसंधान बोर्ड  द्वारा वित्तपोषित एक प्रमुख परियोजना के माध्यम से लगभग शुद्ध आकार के एनडी-एफई-बी चुम्बक के निर्माण के लिए पायलट संयंत्र स्थापित करने का उपक्रम किया है और इस पायलट संयंत्र में निर्मित चुम्बकों के लिए उपरोक्त रणनीति के प्रयोग की संभावनाओं का पता लगाया जाएगा।
नई रणनीति का उपयोग भारत में एनडी-एफई-बी चुंबक के व्यावसायिक उत्पादन के लिए भी किया जा सकता है, जिससे मोटर वाहन क्षेत्र की प्रमुख आवश्यकताओं को पूरा करने वाले आयात को कम किया जा सके।
प्रकाशन लिंक : https://doi.org/10.1080/21663831.2022.2104139
अधिक जानकारी के लिए, कृपया डॉ. डी. प्रभु से dprabhu [at]arci[dot]res[dot]in पर संपर्क करें ।
प्रधानमंत्री कार्यालय
प्रधानमंत्री 9 मार्च को श्रीमद्भगवद्गीता के श्लोकों की पांडुलिपि के साथ 21 विद्वानों की व्याख्या ग्रन्थ का विमोचन करेंगे
प्रधानमंत्री श्री नरेन्द्र मोदी 9 मार्च, 2021 को शाम 5 बजे नई दिल्ली के लोक कल्याण मार्ग में श्रीमद्भगवद्गीता के श्लोकों पर 21 विद्वानों की व्याख्याओं के साथ पांडुलिपि के 11 खण्डों का विमोचन करेंगे। जम्मू-कश्मीर के उपराज्यपाल श्री मनोज सिन्हा और डॉ. करण सिंह भी इस अवसर पर उपस्थित रहेंगे।
श्रीमद्भगवद्गीता: संस्कृत की कई दुर्लभ व्याख्याएं  मूल हस्तलिखित रूप में हैं:
सामान्य तौर पर श्रीमदभगवद्गीता को एकल व्याख्या के साथ प्रस्तुत करने का प्रचलन है। पहली बार, प्रसिद्द भारतीय विद्वानों की प्रमुख व्याख्याओं को श्रीमद्भगवद्गीता की व्यापक और तुलनात्मक समझ प्राप्त करने के लिए एक साथ लाया जा रहा है। धर्मार्थ ट्रस्ट द्वारा प्रकाशित पांडुलिपि, असाधारण विविधता और भारतीय सुलेख की सूक्ष्मता की साथ तैयार की गयी है, जिसमें शंकर भाष्य से लेकर भाषानुवाद तक को शामिल किया गया है। डॉ. कर्ण सिंह धर्मार्थ ट्रस्ट, जम्मू कश्मीर के अध्यक्ष ट्रस्टी हैं।
एमजी/एएम/जेके/डीवी
(